
MINISERIE: LORD RATLIFFES DØTRE


Til Lynn og Bob Turner, tidligere U.S. Marines.

Semper Fi til dere begge


Prolog

Kasernene, Stonehouse Royal Marines,

3. divisjon, Plymouth

Mai 1812

Oberstløytnant Hugh Philippe d’Anvers Junot i Royal Marines sto og stirret på seg selv i speilet. Ja da, faren hadde rett: Han var ensom.

De små tegningene han hadde fått det med å skrible under de ulidelig lange møtene i konferanserommet i leiren, var kanskje et slags tidlig symptom. Mens oberstkommandant lord Villiers la ut om sak etter sak på sitt omstendelige vis, tegnet Hugh en liten lady som skottet på ham fra under kanten på kysehatten. Under et usedvanlig kjedelig budsjettmøte tegnet han dem over hele arket.

Hugh gransket sitt eget speilbilde, uten å henge seg opp i det han allerede visste: Høyde, holdning, brunt, krøllet hår og pent formede lepper. Det ydmykende faktum gjensto at det fortsatt var faren som kjente ham best.

Han hadde skrevet til faren og forklart hvor rastløs og misfornøyd han var etter den siste forfremmelsen. Selv om det var smigrende, hadde altså forfremmelsen tatt ham ut av aktiv tjeneste om bord og plassert ham på et kontor. Jeg vet at jeg burde sette pris på denne forfremmelsen, skrev han, men jeg er bare grinete, far. Jeg er ikke sikker på hva jeg vil. Gode råd mottas med takk. Din pliktoppfyllende, men utilfredse sønn.

En uke senere leste han farens svar ved frokostbordet. Ved første gjennomlesing lo han; etter den andre ble han tankefull. Han ble sittende lenger enn han skulle, rørt over at faren antagelig hadde truffet spikeren på hodet: Han var ensom.

Pokker ta denne krigen, tenkte han så. Ordene var like utvetydige som faren var: Min kjære sønn, jeg skrev et lignende brev til bestefaren din en gang i tiden, før jeg traff din mor, fred være med henne. Sønn, kan du ikke finne deg en hustru?

– Det tar mer tid enn jeg har til rådighet, far, sa han ut i luften, men faren hadde sikkert rett. Det var allerede lenge siden han merket at når han deltok i gudstjenesten i Devonport, hørte han bare etter med et halvt øre, for han var mer opptatt av å kikke på familiene rundt seg. Han tok seg i å misunne roen han observerte hos eldre ektepar, og den sjenansen han så hos de nygifte, enten de holdt hender eller bare skottet på hverandre. Han prøvde å forestille seg hvordan det var å være gift og ha barn, men fikk det ikke til. Krigen hadde ødelagt ham, men det var kanskje ikke faren klar over.

Men det var noe å tenke på denne maimorgenen, og han tygget på det under en kjærkommen times utsettelse av et møte grunnet oberstkommandantens gikt. Han benyttet anledningen til å ta en tur bortom Stonehouse, sjøforsvarets hospital. Han hadde hørt alarmklokken sent kvelden før, og han så det som sin plikt å besøke skadde marinesoldater.

Luften var frisk og sval, men allerede varmere innen han nådd blokk 4, der hans venn Owen Brackett utførte mirakler på skadde og nesten døde. Han fant Owen i tredje etasje.

Sårlegen snudde seg mot Hugh med et trett smil. – Ble du vekket av alarmen?

Hugh nikket. – Noen marinesoldater?

– Ai. Hvis du har tenkt å besøke dem, så følg meg.

Hugh fulgte Brackett en etasje ned til en annen sal. Han sukket stille da han så at det sto skjermbrett rundt flere av sengene.

– Det var en kutter på vei hit fra filialen til sårlege Brittle i Oporto. Kutteren ble praiet av en fregatt med noen stygge tilfeller, sa Owen. – Ser ut til at det var et forsøk på landgang lenger nord ved den portugisiske kysten. Sitt.

Han satte seg, klarte aldri å venne seg til grufulle skader, og la hendene på den friske armen til mannen, noe som fikk marinesoldaten til å blunke før han åpnet øynene.

– Hils på løytnant Nigel Graves, første divisjon, hvisket Brackett før han gikk.

– Fra Chatham? spurte Hugh inn i øret hans.

– Ai, sir. Tjenestegjorde på Relentless. Han brukte evigheter på å få ut ordene.

– Skikkelig juling, hva? spurte han lavt. – Ta den tiden du trenger, løytnant. Vi har hele dagen. Det hadde han ikke; ikke løytnanten heller. Det var en tjenlig løgn, det visste de begge.

Løytnant Graves prøvde å sette seg opp. Hugh støttet hodet hans. – Hva gjorde dere?

– Prøvde å gå i land ved Vigo.

– Bare én båt?

– Fire skuter, sir. Han sukket, tydelig utslitt. – Vi kjente ikke hverandre! Hvem hadde kommandoen da majoren døde? Han lukket øynene. – Det var en katastrofe, sir. Vi burde ha visst bedre.

Hugh skjønte at til tross for at han hadde mer på hjertet, døde løytnant Graves i det øyeblikket. Hugh la ham varsomt ned. Han satt fortsatt der da Owen Brackett kom tilbake, spurte om når døden inntrådte og noterte det på tavlen.

– En forkludret ilandstigning ved Vigo, sa Hugh. – Manglende samkjøring fikk marinesoldatene til å motarbeide hverandre når det eneste de ville, var å kjempe! Det der har jeg hørt før.

– Det gjør deg sint, sa Owen.

– Ai. Hugh glattet håret til løytnanten. – Hvert enkelt kompani på hver eneste båt er som en velsmurt maskin, for vi trener dem på det viset. Sett ett hundre av dem på én skute i frontlinjen, og du har en kampstyrke. Prøv med tjuefem her og femten der fra tre, fire fregatter, og du risikerer katastrofe.

Sårlegen nikket. – Det eneste de vil, er å gjøre sitt beste. De er tross alt marinesoldater. Vi forventer ikke noe dårligere.

*

Hugh tenkte på det da han gikk over gangbroen til administrasjonsbygningen til 3. divisjon. Han pleide aldri å komme for sent, men det gjorde han denne gangen.

Møtet var i konferanserommet i annen etasje. Han stanset utenfor døren, med hånden på klinken, da en plutselig tanke fikk tåken til å lette. Hvorfor kunne ikke noen undersøke hva marinesoldater i krigen der på halvøya mente om sin egen situasjon?

– Du er sen, oberst Junot, snerret oberstkommandanten.

– Ai, my lord. Jeg har ingen unnskyldning.

– Har du flekker på uniformsermet?

Alle snudde seg. Hugh så ingen medfølelse. – Ai, my lord.

Kanskje det skyldtes gikten, men lord Villiers var ikke i noe tilgivende lune. – Nå? Vel?

– Jeg holdt en døende mann med hodeskader, my lord.

De andre offiserene skjerpet oppmerksomheten da de satte seg. Det kunne ha vært en tenniskamp; de så på kommandanten, og vips, tilbake til Hugh.

– Forklar deg, sir, sa lord Villiers, roligere i stemmen nå.

– Jeg avla Stonehouse et besøk, my lord. Oberst, jeg vet at du har en agenda, fortsatte han, – men jeg har et forslag.


Første kapittel

Lord Villiers likte ideen og satte den straks ut i livet. Han gikk sågar så langt at han kom med en innrømmelse da han overleverte ordren til Hugh. – Dette smaker av noe jeg ville ha gjort på din alder, sir, tatt i betraktning hvor lite du liker deg ved konferansebordet.

– Jeg, sir?

– Gi deg, oberst Junot! Det nytter ikke å lure en som, tro det eller ei, pleide å irritere seg over verdens treghet. Kanskje står vi i bunnløs gjeld til avdøde løytnant Graves. Kom deg så av sted med første fregatt med kurs for Portugal, før jeg ombestemmer meg.

Hugh gjorde nettopp det. Etter å ha stuet bagasjen om bord i Perseverance og fått anvist køye i en illeluktende kahytt innenfor offisersmessen, spiste Hugh middag hjemme hos sårlege Brackett den siste kvelden i land. Owen sendte med ham et brev til Philemon Brittle, ansvarshavende sårlege i Oporto filialhospital, og kom samtidig med litt sladder.

– Det er bare et rykte, men Phil har visstnok fått ordnet det slik at svigerinnen hans, en miss Brandon, skal være med båten til hospitalet hans. Riktignok er han en smart fyr, men jeg lurer på hvordan han klarte det, hvis ryktet taler sant, sa Brackett. – Kanskje hun skal seile med Perseverance.

– Det skal hun faktisk, sa Hugh og tok imot tekoppen fra Amanda Brackett. – Jeg har allerede møtt henne.

– Hun har to vakre søstre, og en av dem glemte all fornuft og giftet seg med Phil Brittle. Du skal se du får en usedvanlig interessant reise, ertet sårlegen.

Hugh nippet til teen. – Briller.

– For en overfladisk mann du er, sa Amanda Brackett skarpt.

Hugh krympet seg teatralsk, og Owen lo høyt. – Spiddet! Mandy, jeg har snart ingen venner igjen i hele flåten hvis du skal fornærme våre gjester slik. Hei, vent. Han tilhører Royal Marines. De teller ikke.

Hugh lo med og slappet av i det trivelige selskapet. – Jeg skal innrømme at jeg tok en god titt på de usedvanlig blå øynene hennes, og det kastanjebrune håret.

– Alle tre søstrene har det, sa Amanda. – Mer ragu?

– Nei takk, selv om jeg er fullstendig klar over at så god mat får jeg ikke den uken eller så det tar å nå kysten av Portugal. Han satte ned koppen. – Miss Brandon er for ung til å friste meg, Amanda. Jeg tviler på at hun har passert atten.

– Og du en utgammel trettisjuåring?

– Det er jeg. Dessuten, hvilken kvinne med vettet i behold forelsker seg i en marinesoldat, uansett hvor ung eller gammel hun er?

– Der traff du meg, oberst, sa Amanda bastant, noe som fikk Owen til å le.

Men hun traff meg også, tenkte Hugh tørt da han gikk fra Stonehouse, over gangbroen og hjem til kasernen for en siste natt i land. Kanskje er jeg faktisk overfladisk, grublet han da han lå i sengen litt senere. Amanda Brackett hadde rett; han var forfengelig og grunn. Kanskje sprø også. Han ble liggende våken og bekymre seg over oppdraget han hadde fått, og miss Brandon var ikke lenger i tankene hans.

*

Hugh gikk om bord i Perseverance straks det ble lyst, der fallreipgastene sto oppmarsjert mens båtsmannen blåste i fløyten. Med ansiktet i de alvorlige foldene alle marineoffiserer var eksperter på, og som han hadde perfeksjonert, inspiserte han rekken av marinesoldater om bord. Han noterte seg at de så på ham med angstfylt aktelse, men etter samtalen kvelden før følte han seg brydd.

Han tok bare en kort prat med kaptein Adney, fullstendig klar over at mannen hadde det altfor travelt til småprat. I øyekroken så han at miss Brandon sto taus ved kompasshuset, med hendene pent foldet foran seg. Hun var som et bilde på dyden selv, eller en som kom rett fra klasserommet, helt uten erfaring.

Han måtte innrømme at det var noe mer ved miss Brandon, det hadde i hvert fall de to kadettene og løytnanten oppdaget, for de lyttet åndeløst til alt hun sa. Hun la hodet på skakke og så oppmerksomt på løytnanten. Hugh smilte. Selv på denne avstanden kunne han praktisk talt se mannen rødme.

Miss Brandon, du er tydeligvis en god lytter, tenkte han. Kanskje det er for å kompensere for brillene. I samme øyeblikk som tanken for gjennom hjernen, følte han seg liten igjen. For en snobb jeg er, fastslo han og snudde seg mot kaptein Adney igjen.

– Noe sånt som fem dager, hvis vi er heldige, oberst, sa han. – Skal du til Oporto eller Lisboa?

Det spilte knapt noen rolle, i og med at han hadde carte blanche til å ferdes langs hele kysten i jakten på fakta. Kanskje han skulle begynne i Lisboa. – Oporto, sa han. Han hadde jo et brev til sårlege Brittle, svogeren til miss Brandon, og det kunne han selvfølgelig gi til henne og selv fortsette til Lisboa, og rett og slett unngå Oporto. – Oporto, gjentok han, uten å skjønne hvorfor.

– Greit nok, sa kaptein Adney. – Men nå, oberst, må jeg få oss ut av havnen med tidevannet. Ha meg unnskyldt.

Hugh nikket, og kapteinen gikk bort til rormannen, klar til å overta roret. Hugh moret seg over å se hvordan flokken rundt miss Brandon skvatt til alle kanter nå da kapteinen var klar til å kaste loss og sette dem i arbeid.

Uten egentlig å vite hvorfor gikk Hugh bort til henne. Han gratulerte seg selv med unnskyldningen han kunne bruke for å presentere seg. Han tok av seg hatten og bukket. – Miss Brandon? Tilgi at jeg tar meg den frihet å presentere meg selv. Jeg er oberstløytnant Hugh Junot, og jeg har noe du kanskje vil hjelpe meg med.

Hun smilte til ham, og i samme øyeblikk skjønte han hvorfor løytnanten og korporalene ble trukket mot henne som jernspon mot en magnet. Det direkte blikket syntes å radere ut alt annet og konsentrere seg kun om det i fokus. Han følte seg forunderlig smigret, selv om hun ikke gjorde noe annet enn å være oppmerksom. Det var ikke noe kokett, skjelmsk eller flørtende i uttrykket hennes. Hun var ganske enkelt fullstendig til stede. Han fant ingen annen måte å beskrive det på.

Hun neide dypt. Tatt i betraktning at det var sommer og at hun derfor ikke bar noen kappe, ga dette ham en gyllen anledning til å beundre hennes vakre byste.

– Ja, oberst, jeg er miss Brandon.

Da han satte hatten på hodet igjen, fulgte hun det med blikket og sukket lett, som om hun ikke var vant til slikt selskap. Han antok at hun sikkert allerede hadde stiftet bekjentskap med sjøforsvaret, i og med at den ene svogeren hennes var kaptein og den andre sårlege, men han trodde ikke den flotte uniformen hans påvirket henne på noen måte.

– Jeg er i Royal Marines, miss Brandon, sa han.

– Og jeg er en håpløs landkrabbe, oberst, svarte hun med et smil. – Jeg burde ha visst det. Hva kan jeg gjøre for deg?

For et høflig spørsmål, tenkte han. Det er nesten som jeg står her og vakler med den ene foten i graven, uten tenner og eldre enn begge svogerne hennes til sammen. For et esel jeg er.

Han nikket, men kjente alderen tynge, selv om alle arrene på kroppene heldigvis ikke begynte å verke samtidig. – Miss Brandon, sårlege Owen Brackett har bedt meg om å levere et brev til svogeren din i Oporto. Det var vel derfor jeg tok meg den frihet å presentere meg selv, fremfor å vente til noen – sannelig om jeg vet hvem – kunne gjøre det.

Det der var fryktelig tafatt, tenkte han surt, og så for seg korporalene som nettopp hadde kjempet om oppmerksomheten hennes, og i sitt stille sinn følte han seg som en av dem.

Det ærbødige uttrykket forlot ansiktet hennes. – Det var da et hyggelig oppdrag å skulle levere et brev til svogeren min, sir. Jeg også er på vei dit. Kjenner du sårlege Brittle?

– Ikke ennå.

– Hvis du har det for travelt til å levere det selv, kan jeg sikkert gjøre det for deg, oberst, sa hun.

– Jeg skal dit, jeg også.

Han fant ikke på mer å si, men det virket ikke som hun syntes stillheten var pinlig. I stedet snudde hun ryggen til relingen og stirret opp på fortoppgastene som forberedte seg på å slippe ned seilene slik at ferden kunne begynne. Det var et syn han alltid satte pris på, så han ble stående taus ved siden av henne og kikke opp, han også. Selv om han knapt var blitt kjent med kvinnen ved siden av seg, følte han ingen trang til å plapre i vei, slik noen som nettopp har blitt presentert for hverandre, ofte gjorde.

Perseverance begynte å bevege seg, og han kjente seg lett til sinns, glad for å være til sjøs igjen, ikke bare henvist til konferanserommet. Han skulle farte langs kysten, studere marinesoldatene i aktiv tjeneste, intervjue dem og forhåpentligvis finne ut hvordan de kunne gjøre mest mulig nytte for seg. Med litt flaks kunne han tøye oppdraget til over sommeren og et stykke utpå høsten.

– Jeg har aldri vært til sjøs før, sa miss Brandon.

– Du lærer fort nok å sette sjøbein, forsikret han henne om, med blikket festet på mennene som balanserte på rånokkene. Han håpet det ikke var ufint å bruke ordet «bein» overfor en lady, for ikke å snakke om «sjøbein».

Noen minutter senere forsvant hun under dekk. Han fulgte arbeidet på dekk med øynene, og nikket til sersjanten, som hilste tilbake og presenterte seg som øverste befal om bord. En fregatt med trettiseks kanoner hadde ingen offiser med høyere grad enn sersjanten. Hugh forklarte oppdraget sitt og ba mannen holde frem med sitt.

Han holdt seg på dekk mens Perseverance tråklet seg gjennom sundet ved Plymouth og ut i rom sjø i Den engelske kanal. Han la merke til de krappe bølgene og visste at det var ensbetydende med stor sjøgang. Det spilte ingen rolle, for han ble aldri sjøsyk.

Han gikk under dekk og inn i kahytten sin, en typisk provisorisk kahytt med seilduksvegger som kunne fjernes når kanondekket skulle brukes. Hengekøyen, som hang rett over en kanon, svingte allerede i takt med Atlanterhavet. Han fulgte rytmen og svingte seg opp i køyen for å ta en lur.

*

Hugh ble ikke overrasket over at miss Brandon uteble da middagen ble servert i offisersmessen, siden hun allerede hadde fortalt at dette var hennes første sjøreise. Kaptein Adney hadde vært fornuftig nok til å gi henne en kahytt med faste vegger, en som antagelig var beregnet på oberstløytnanten, altså ham selv, hvis det ikke hadde vært en kvinne om bord. Sersjanten hadde plassert en vakt utenfor døren, og det var bare slik det skulle være. Det var orden i sakene om bord, og det skulle han notere i loggboken.

Det manglet ikke på samtaleemner ved bordet i offisersmessen. Offiserene trakk ham inn i diskusjonen, og det så ut til at de likte planen hans. Vant som de var til krapp sjø, holdt de et fast grep om tallerkenene og fanget elegant det som likevel seilte bortover bordet. Da bordet ble ryddet og stuerten kom med en flaske, rynket Hugh brynene da han hørte lyden av oppkast fra kahytten til miss Brandon.

Sårlegen sukket og grep sherryflasken som hadde begynt å gli. – Bare å beklage at det ikke finnes noe middel mot mal de mer, sa han. – Hun gleder seg nok til vi når land om en ukes tid.

De humret, utbrakte de vanlige skålene og drøftet krigen inngående, før de gikk hver til sitt. Hugh ble sittende litt lenger, og han var fristet til å banke på døren til miss Brandon og i det minste sørge for at hun hadde en bøtte å kaste opp i.

*

Hun viste seg ikke hele neste dag. Stakkars menneske, tenkte Hugh da han inspiserte de menige marinesoldatene og korporalene. Han prøvde å stille dem noen spørsmål om pliktene deres, tok notater og spekulerte på hvordan han skulle få marinesoldatene til å glemme sin vanlige redsel for høyere offiserer, og heller formidle sin egen forståelse. Det var kanskje for mye forlangt.

*

Da han sent samme kveld lå i den sterkt svingende hengekøyen og grublet på planene sine, banket noen på rammen rundt seilduksveggen.

– Oberst, menig Leonard, sir.

Hugh spratt ut av hengekøyen, lys våken. Leonard var vaktposten utenfor kahytten til miss Brandon. Så lenge han var på vakt, hadde han ikke engang tillatelse til å krysse dørken i offisersmessen. Sersjanten din skal få høre fra meg, menig! tenkte han og rev opp døren.

– Hvordan våger du å forlate din post! snerret han.

Men om han trodde det ville skremme menig Leonard, tok han feil. Det virket som mannen hadde viktigere ting i tankene enn frykten for refs.

– Oberst Junot, det gjelder miss Brandon. Jeg har stått vakt utenfor kahytten i snart fire timer nå, og jeg er bekymret. Menig Leonard satte sjøbein da Perseverance rullet og hev på seg, før den gikk ned i en ny bølgedal. – Hun stønnet og bar seg mellom brekningene, men nå er det altfor stille. Jeg ville ikke vente til vaktskiftet før jeg sa fra, sir.

Her har vi en marinesoldat som tenker selv, tenkte Hugh idet han grep uniformsjakken. – Det var klokt av deg. Tilbake på post, menig, sa han med normal stemme.

Han følte seg ikke høy i hatten da han krysset offisersmessen og banket på døren. Bare synd det ikke fantes andre kvinner om bord. Han banket igjen. Ikke noe svar. Han så bort på menig Leonard. – Jeg bør gå inn, ikke sant? mumlet han, og han sjenerte seg ikke for å vise at han var forlegen. Det var kanskje en avgrunn mellom en oberstløytnant og en menig, men de var begge menn.

– Jeg tror det, sir, sa menig Leonard. – Har du en lykt?

– Gå og hent min.

Han åpnet døren og ble møtt av stanken av oppkast. – Miss Brandon? sa han.

Ikke noe svar. Nå ble han virkelig engstelig, og i to skritt var han borte ved hengekøyen. Det var så vidt han fikk øye på henne i det svake lyset. Da han rørte ved skulderen hennes, ble hånden hans fuktig. Han ristet i henne og ble belønnet med et svakt stønn.

Ingen dør av sjøsyke, minnet han seg selv på. – Miss Brandon? spurte han igjen. – Kan du høre meg?

Menig Leonard kom tilbake med lykten hans, holdt den høyt. Lyset falt på den mest ynkelige utgaven av kvinnekjønnet han noensinne hadde sett. Borte var den relativt tiltrekkende, veloppdragne, unge kvinnen fra to dager tidligere. I hennes sted lå en skapning så utslitt av å kaste opp at hun knapt greide å løfte hendene for å beskytte øynene mot det moderate lyset i lykten.

– Jeg burde ha sagt fra før, sir, sa menig Leonard bedrøvet.

– Hvordan skulle du kunne vite det? spurte han. – Vi offiserer burde ha undersøkt saken når hun ikke møtte til måltidene. Jeg gir deg tillatelse til å forlate din post, menig. Hent sårlegen.

– Ai, ai, oberst.

Hugh var usikker på hva han skulle gjøre. Han hengte lykten på en krok i en takbjelke og løftet det klisset og stive håret hennes vekk fra ansiktet. Hun åpnet ikke øynene, men lot tungen gli over sprukne lepper. – Du er fullstendig uttørket, sa han. – Tørrere enn bein. Herregud, miss Brandon.

Da begynte hun å gråte, men hun var for dehydrert til at det kom noen tårer. Dette var han ikke vant til, og han ante ikke hvordan han skulle trøste henne. Hadde hun smerter? Han skulle ønske det var et koøye der, slik at han kunne slippe inn litt frisk luft. Stakkars miss Brandon led antagelig de verste kvaler over å bli sett slik av en mann hun knapt kjente. Han hadde aldri vært utsatt for noe så hjelpeløst.

Menig Leonard kom tilbake. Hugh kikket over skulderen hans, men så ingen sårlege.

– Sir, sårlegen og assistenten hans tar seg av en fortoppgast som falt ned fra riggen. Menig Leonard skar en grimase. – Han minnet meg på at ingen dør av sjøsyke, men anbefalte oss å skaffe vann og eddik, slik at hun kan få vaske seg.

– Menig, hun er ikke i stand til å vaske en fingernegl i den tilstanden, sa han. Han ble stående et øyeblikk og stirre ned på miss Brandon, før han flyttet blikket bort på soldaten. – Hent et par skvetter eddik hos kokken og en bøtte friskt vann. Hvis noen bryr seg, sier du at de ikke ønsker å vite hvor ille det blir hvis jeg blir nødt til å hente det selv!

Menig Leonard strammet seg opp. – Ai, ai, sir. Skal jeg hente noen kluter også?

– Så mange du kan få tak i. Godt tenkt.

Han lukket døren etter menig Leonard, som spurtet opp trappen, glad for å være til nytte. Han fant en krakk og trakk den bort til hengekøyen, som svingte i takt med båten. Han prøvde å lyde hverdagslig, vel vitende om at det han måtte gjøre den neste timen, ikke var særlig hyggelig for en beskjeden kvinne. – Miss Brandon, sårlegen kan ikke komme, men han har erklært at ingen har dødd av sjøsyke. Du skal ikke bli den første, i hvert fall ikke så lenge jeg passer på.

– Jeg. Ville. Helst. Dø.

Så var hun i det minste klar i hodet. – Det er ikke tillatt i Den kongelige marine, kjære, sa han vennlig. – Når menig Leonard kommer tilbake, skal jeg vaske deg, finne en annen nattkjole og legge deg i min egen hengekøy, slik at jeg kan vaske ned denne kahytten.

Da begynte hun å gråte hjerteskjærende, noe som var et sørgelig syn uten tårer. – La meg være i fred, tryglet hun.

– Det kan jeg ikke. Jeg ville ha gjort hva som helst for å skåne deg for denne pinlige opplevelsen, miss Brandon, men noen må ta seg av deg.

– Sårlegen.

– For travelt. Kjære deg, du må ganske enkelt stole på meg, for det er ingen andre her.

Hun hadde ikke åpnet øynene under hele ordutvekslingen, og det rørte ham å se hvor forpint hun følte seg. Det var tydelig at hun var dannet og godt oppdratt, og dette var antagelig første gang i hele hennes liv at hun var alene med en mann hun ikke var i slekt med. Han var ikke sikker på hva han skulle gjøre, men så la han hånden på det tilsølte kinnet hennes og holdt den der til hun sluttet å hulke.

Menig Leonard kom tilbake med eddik og vann. Under armen hadde han noen rene filler, og dem la han fra seg før han satte ned bøtten. – Jeg henter litt sjøvann også, oberst, sa han. – Ferskvannet rekker ikke langt, så du kan vaske henne med sjøvann.

– Gjør det, menig. Når du kommer tilbake, lukker du døren og går tilbake på post. Hvis vi blir to her inne for å hjelpe henne, blir det for mye for henne.

Han så at menig Leonard ble lettet over å få den ordren. Straks etter var han tilbake med to bøtter sjøvann; gudene skulle vite at det var nok av det på en skute i hardt vær. Menig Leonard lukket døren lydløst.

Miss Brandon prøvde å sette seg opp, men mislyktes. – Bare sett fra det vannet, klarer jeg det selv, hvisket hun.

– Beklager, miss Brandon, men jeg tror ikke du har krefter til å klø deg på nesen akkurat nå, opplyste han henne om. – Jeg kan ikke forklare hvor sterkt jeg beklager at ingen skjønte hvor ille du hadde det, da hadde det ikke fått gå så langt, tro du meg.

Da åpnet hun øynene, og i dem så han hvor skamfull, forlegen og ydmyket hun følte seg. Det eneste hun kunne gjøre, var å riste på hodet og legge hendene beskyttende over brystene.

Det var en så forsvarsløs bevegelse at hjertet hans blødde for henne. Hun var tilgriset og illeluktende og så verre ut enn den mest sjuskete horen han hadde sett i noen havneby. Det siste han ønsket, var å øve vold mot æresfølelsen hennes, for den var det eneste hun hadde igjen. Han la hendene varsomt på hennes. – Hva som enn skal til, gjør jeg det av ren nødvendighet, miss Brandon. Mindre kan jeg ikke gjøre, for du skal vite at jeg er ikke den som rygger unna en krise. Han smilte til henne. – Herregud, det lyder latterlig, men det er sant. Ha tillit, miss Brandon, og stol på at jeg oppfører meg pent.

Hun var stille en lang stund, fortsatt med hendene trassig opp foran seg. – Jeg har ikke noe valg, har jeg vel? sa hun endelig.

– Nei, det har du ikke. Kom igjen, miss Brandon. Du kan stole på meg.

